Claus Larsen-Jensen (S), 1999-11-03:
Samarbejdet i verdenshandelsorganisationen WTO har meget stor betydning for Danmarks økonomi, handel og beskæftigelse og dermed for danskernes velstand og velfærd.
Vi har en åben økonomi, der har gavn af frihandel, derfor er vi stærkt interesseret i, at der er aftalt nogle klare spilleregler på disse områder, for det gavner os og mange andre lande og deres befolkninger.
WTO er begyndelsen til at skabe spilleregler for det globale indre marked.
Det er Socialdemokratiets klare mål, at skal globaliseringen ikke blot være styret af stærke økonomiske kræfter, der kun tænker på egen rigdom og muligheder, og hvor hensynet til mennesker og miljø, de fattigste lande, hensynet til befolkningernes sundhed osv. tilsidesættes, så skal WTO-samarbejdet ikke, som hr. Keld Albrechtsen ønsker det, svækkes og begrænses, men i stedet tilføjes nye mål og hensyn om arbejdstagerrettigheder, miljø, markedsadgang og særfordele for de mindst udviklede lande osv. osv.
Det er selvfølgelig en politisk kamp, ganske som vi er vant til det i Danmark og i EU.
I Danmark er det igennem det 20. århundrede lykkedes ganske godt.
I EU er vi godt på vej til at udvikle et samarbejde om et helt Europa præget af demokrati, social velfærd, stabilitet og fred, ordentlige miljøregler osv.
EU er i forhold til WTO foran med syvmileskridt.
Det er jo netop én af årsagerne til, at der skændes mellem USA og EU om hormonkød og GMO'er.
EU er kort sagt længere fremme på dette område end USA og WTO.
Hvor hr. Keld Albrechtsen vil et svækket WTO, der vil føre til et mere liberalistisk WTO, har vi som Socialdemokrater et helt andet mål.
Vi vil et WTO, der tilføres nye hensyn.
Vi vil, at de øvrige internationale organisationer styrkes, så vi kan skabe en økonomisk og socialt mere afbalanceret udvikling på vores fælles blå klode.
Vi vil en global omfordeling.
Vi vil bekæmpe fattigdommen og sulten og skabe nye muligheder for alle, uanset hvor de bor.
Derfor er vi glade for, at Verdensbanken og IMF nu også vil bekæmpe fattigdommen og stiller krav om en veludviklet offentlig sektor i landene, samtidig med at der skabes økonomisk vækst og udvikling.
Vores vision som Socialdemokrater er at skabe en international demokratisk samarbejdsstruktur i fremtiden, hvor kampen for økonomisk og social udvikling, for demokrati og menneskerettigheder, miljøregler og en bæredygtig udvikling går hånd i hånd, og hvor vi ikke skal slås fra organisation til organisation for de internationale regler, der i forvejen er vedtaget.
Vores mål er social velfærd globalt.
I denne sammenhæng er samarbejdet i EU for Danmark en chance for en langt større global indflydelse, end vi selv kan få alene som lille land.
EU er i social og miljømæssig forstand en global foregangsregion.
Derfor er Danmarks aktive deltagelse i EU-samarbejdet så vigtig for Danmark, for Europa og for vores fælles muligheder for som europæere at vise vej til en ny udviklingsmodel for verden. Hr. Keld Albrechtsen og Enhedslisten er lodret imod dette.
Internationalismen har desværre lidt hjernedøden i Enhedslistens strategi.
Det virker nærmest, som om det ikke er gået op for hr. Keld Albrechtsen, at globaliseringen foregår med orkanstyrke, og at nationale læhegn til at beskytte sig mod globaliseringens negative konsekvenser og slet ikke til at udvikle positive muligheder som følge af globaliseringen er nok.
Vi skal tværtimod sætte sejl til det skib, der har retning mod fremtiden til gavn for mennesker og miljø.
Mens vi andre sætter sejl og udstikker kursen, gør hr. Keld Albrechtsen og Enhedslisten i stedet alt for at bore så mange huller i båden som overhovedet muligt.
Det kniber gevaldigt med udsynet, men når man som Enhedslisten vælger at stå med ryggen mod muren, så kan man altså heller ikke se skriften på væggen.
Jeg beklager Enhedslistens valg og strategi.
Hermed placeres Enhedslisten og venstrefløjen som en konservativ dinosaur på det historiske tidspunkt, hvor internationalismen netop kan gøres politisk konkret.
At give et demokratisk svar på globaliseringen er netop det 21. århundredes største udfordring.
Socialdemokratiet og andre partier, som tager internationaliseringen alvorligt, har for længst forberedt sig til WTO med møder i Folketingssalen, Europaudvalget osv., hvor Enhedslisten også har været med.
Den 11. maj i år vedtog et bredt flertal i Folketinget
De krav gælder stadig.
Enhedslisten var imod.
Debatten i dag er derfor lidt en genudsendelse af debatten fra den 11. maj.
Jeg skal afslutte med at stille et forslag til vedtagelse fra Socialdemokratiet, Det Radikale Venstre, SF, Venstre, CD, Kristeligt Folkeparti, Det Konservative Folkeparti og Dansk Folkeparti, der lyder som følger:
Forslag til vedtagelse »Folketinget henviser til V 81 af 11. maj 1999 og til det forhandlingsoplæg, som udenrigsministeren har fået af Folketingets Europaudvalg den 7. oktober 1999 med henblik på den kommende forhandlingsrunde i WTO.«